የሀገሪቱ ሕዳሴ በትምክህተኞች እንዳይደናቀፍ በትኩረት ይሰራል -የኢፌዲሪ ጠቅላይ ሚኒስትር
የሀገሪቱ ሕዳሴ በጠባብና ትምክህተኛ አመለካከት እንዳይደናቀፍ መንግስት በትኩረት እየሰራ መሆኑንን ጠቅላይ ሚኒስትር ኃይለማርያም ደሳለኝ አስገነዘቡ ፡፡ጠቅላይ ሚኒስትሩ በባህርዳር ከተማ በተከበረው 2ኛው የኢትዮጵያ የዳያስፖራ ቀን በዓል ማጠቃለያ ላይ ተገኝተው እንዳስታወቁት፤ ባለፈው ሩብ ምዕተ ዓመት በህዝብና በመንግስት ትብብር በተከናወነው ጠንካራ ስራና በተመዘገበው ማህበራዊ፣ ኢኮኖሚያዊና ፖለቲካዊ ለውጥ ድህነትን በግማሽ መቀነስ ተችሏል ፡፡ኢትዮጵያ  የምዕተ ዓመቱን የልማት ግብ ካሳኩ ሀገራት መካከል መመደብ መቻሏንና በ2017 መካከለኛ ገቢ ካላቸው አገሮች ተርታ ለመሰለፍ ርብርብ እያደረገች መሆኗን ጠቅሰዋል ፡፡ይህ የዕድገት ግስጋሴ በጠባቦችና ትምክህተኞች እንዳይደናቀፍ መንግስት በትኩረት እየሰራ እንደሚገኝ አስገንዝበዋል ፡፡በመልካም አስተዳደር፣ በጠባብነትና በትምክህት ችግር ምክንያት በአንዳንድ የሀገሪቱ ክፍሎች የታዩትን ችግሮችን በማስታመም እስካሁን መፍታት አለመቻል “አሳፋሪ ነው” ሲሉ ገልጸዋል፡፡ከቅርብ ጊዜ ወዲህ በየአካባቢው እየተነሱ ያሉ ግጭቶች አመራሩ በጠባብና ትምክህተኛ አመለካከት ስር በመውደቁ የተፈጠረ ችግር መሆኑን ጠቅላይ ሚኒስትሩ አረጋግጠዋል፡፡በተለይም በጸገዴ መሬት አሳቦ የተፈጠረው ችግርም የትግራይና የአማራ ክልል መንግስታት አመራሮች ለጉዳዩ ልዩ ትኩረት ሰጥተው ለመፍታት በጋራ ባለመንቅሳቀሳቸው መሆኑን አስረድተዋል፡፡መንግስት በችግር የተፈተነ በሳል ልምድ ያለው በመሆኑ አደጋዎችን በመለየት ለመፍታት በትጋት እየሰራ እንደሚገኝ አስታውቀዋል ፡፡ከዚህ አንጻር በአሁኑ ወቅት ህዝቡን  ባሳተፈ መልኩ ችግሩን ለመፍታት እንቅስቃሴ እየተደረገ መሆኑን ጠቁመው ፤በቅርቡም ችግሩ በዘላቂነት እልባት እንደሚያገኝ እምነታቸው ገልጸዋል፡፡የፖለቲካ ኢኮኖሚው እስኪዳብር ድረስ እንደዚህ አይነት ችግሮች የሚጠበቁ ቢሆንም የጠባነትና የትምክህተኝነት ችግር ከወዲሁ መቅረፍ ካልተቻለ ግን በሀገሪቱ ላይ የከፋ ጉዳት ሊያስከትል እንደሚችል ነው ያስጠነቀቁት ፡፡"የኢትዮጵያ ህዳሴ በሀገር ልጆች" በሚል መሪ ሃሳብ በባህርዳር ከተማ በተከበረው 2ኛው  የዲያስፖራ ቀን በዓል ከተለያዩ ሀገራት የመጡ 2 ሺ 700 ኢትዮጵያውያንና ትውልደ ኢትዮጵያውያን ተሳታፊ ሆነዋል።ሶስተኛው የዲያስፖራ ቀን በዓል በቀጣዩ ዓመት በደቡብ ብሔሮች ብሔረሰቦችና ህዝቦች ክልል ርዕሰ ከተማ በሐዋሳ እንዲከበር መወሰኑን ዋልታ ኢንፎርሜሽን ማዕከል ዘግቧል ፡፡